Australiese stad wil katte uit die strate hou(Foto: Unsplash) ’n Stadsraad in Australië beplan om binnekort ŉ verbod op katte in die openbaar te plaas – tensy die katte aan ’n leiband is. Veranderings aan wetgewing in Freemantle, Wes-Australië, hou ’n verbod in op katte wat vrylik rondloop in alle gebiede wat deur die raad besit word. Dit sluit in strate, openbare parke aan die rand van die stad en beboste gebiede. Stadsraadslede het Adin Lang se mosie gesteun dat wetgewing gewysig word om verskeie soorte wildspesies te help beskerm en die risiko te verminder dat katte deur motors getref word. “In die 1970’s het honde in ons strate rond geloop, ek verwag dat rondloperkatte ook nou iets van die verlede sal wees”, vertel hy. Perth Now berig dat Tom Hatton, voorsitter van Wes-Australiese Feral Cat Working Group, onlangs ŉ voorlegging aan die Fremantle-stadsraad gedoen het en redes aangevoer het waarom kateienaars hul troeteldiere eerder tuis moet hou. “Daar is twee goeie redes waarom jy jou kat by die huis moet hou,” sê hy. “Die druk wat rondloperkatte op stedelike wild plaas, asook die wetenskaplike bevindinge dat huiskatte baie langer leef en gesonder is indien hulle nie vrylik kan rondloop nie. (Foto: Unsplash) “Terwyl ons ŉ verbod in gebiede in ons natuurlike beboste gebiede het, is daar steeds [rondloper] katte. Dié gebiede het ŉ buffer nodig. Baie van ons inheemse parke aan die rand van die stad wat ook as toevlugsoorde vir wild dien, het beskerming teen katte nodig. “Huiskatte maak 30 keer meer wild dood as volwasse katte in die bos,” sê hy. “Dit gaan oor die beskerming van ons natuurlewe en dit gaan ook daaroor om mense se katte te beskerm teen katgevegte of om deur motors getref te word.” Amptenare sal nou die voorgestelde wetswysiging opstel, waarna dit vir openbare insette voorgelê sal word voor dit moontlik deurgevoer word.